title: Direktiva Vijeća 2013/42/EU od 22. srpnja 2013. o izmjeni Direktive 2006/112/EZ o zajedničkom sustavu poreza na dodanu vrijednost u odnosu na mehanizam brze reakcije na prijevaru u vezi s PDV-om

text:
               26.7.2013

               HR

               Službeni list Europske unije

               L 201/1

         DIREKTIVA VIJEĆA 2013/42/EU
   od 22. srpnja 2013.
   o izmjeni Direktive 2006/112/EZ o zajedničkom sustavu poreza na dodanu vrijednost u odnosu na mehanizam brze reakcije na prijevaru u vezi s PDV-om
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 113.,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   uzimajući u obzir mišljenje Europskog parlamenta (1),
   uzimajući u obzir mišljenje Europskoga gospodarskog i socijalnog odbora (2),
   u skladu s posebnim zakonodavnim postupkom,
   budući da:

               (1)

               Porezna prijevara u području poreza na dodanu vrijednost (PDV) stvara značajne gubitke u proračunu te utječe na uvjete tržišnog natjecanja, a time i na funkcioniranje unutarnjeg tržišta. U posljednje su se vrijeme razvili specifični iznenadni i golemi oblici poreznih prijevara, osobito upotrebom elektronskih sredstava koja omogućuju brzu ilegalnu trgovinu velikih razmjera.

               (2)

               Direktivom Vijeća 2006/112/EZ (3) državama članicama omogućuje se da zatraže odstupanje od te direktive kako bi se spriječili određeni oblici utaje ili izbjegavanja poreza.

               (3)

               Nedavna iskustva pokazuju da postupkom predviđenim u članku 395. Direktive 2006/112/EZ nije moguće odgovoriti dovoljno brzo na zahtjeve država članica za hitne mjere.

               (4)

               Iskustvo je također pokazalo da određivanje primatelja kao osobe odgovorne za plaćanje PDV-a (obrnuto oporezivanje) predstavlja u nekim slučajevima učinkovitu mjeru za zaustavljanje prijevara u vezi s PDV-om u određenim sektorima.

               (5)

               Države članice u okviru odredaba o obrnutom oporezivanju iz članaka 199. i 199.a Direktive 2006/112/EZ nisu dovoljno fleksibilne da brzo reagiraju na iznenadne i goleme prijevare u kategorijama robe i usluga koje se nalaze izvan područja primjene tih članaka. Stoga je potrebno utvrditi posebne mjere za reagiranje na te slučajeve.

               (6)

               S obzirom na slučajeve golemih prijevara koji su se dogodili, brz i izniman odgovor na daljnje slučajeve iznenadne prijevare najbolje jamči posebna mjera mehanizma brze reakcije („MBR”) koja se sastoji od mogućnosti primjene obrnutog oporezivanja na kraće razdoblje nakon što dotična država članica pošalje odgovarajuću obavijest o tome. Kako bi se osiguralo da korištenje te mogućnosti bude proporcionalno problemu, Komisija bi, nakon što pribavi relevantne informacije, trebala imati kraće razdoblje da procijeni obavijest i priopći protivi li se posebnoj mjeri MBR-a. Države članice trebale bi imati priliku da Komisija uzme u obzir njihova stajališta i stoga bi trebale biti u potpunosti informirane o obavijesti i bilo kojim dodatnim informacijama pruženima tijekom postupka. Osim toga, Vijeće bi zatim trebalo odlučiti o svakoj daljnjoj primjeni obrnutog oporezivanja provedbenom odlukom na temelju članka 395. Direktive 2006/112/EZ.

               (7)

               Država članica koja je obavijestila o svojoj namjeri da primjenjuje posebnu mjeru MBR-a može to učiniti kada je Komisija obavijesti da se tome ne protivi.

               (8)

               Kako bi se omogućila daljnja primjena obrnutog oporezivanja što je prije moguće, a prije isteka posebne mjere MBR-a, postupak utvrđen u članku 395. Direktive 2006/112/EZ trebao bi podlijegati kraćem roku.

               (9)

               Hitra obrada obavijesti država članica u okviru MBR-a bit će olakšana se ako se uspostavi standardizirani obrazac za te obavijesti, kao i za pružanje bilo kakvih dodatnih informacija Komisiji. Stoga bi u vezi s tim standardiziranim obrascem Komisiji trebalo dodijeliti provedbene ovlasti.

               (10)

               Budući da MBR može biti samo privremeno rješenje do usvajanja dugoročnih zakonodavnih rješenja kojima bi sustav PDV-a postao otporniji na slučajeve prijevare u vezi s PDV-om, MBR bi se trebao primjenjivati samo na ograničeno vrijeme.

               (11)

               Kako bi se procijenila učinkovitost MBR-a, Komisija bi trebala pripremiti sveobuhvatno izvješće o procjeni utjecaja mehanizma u reagiranju na slučajeve iznenadnih i golemih prijevara.

               (12)

               S obzirom na to da cilj akcije koju treba poduzeti, to jest reagiranje na pojave iznenadnih i golemih prijevara u području PDV-a koje često imaju međunarodnu dimenziju, ne mogu dostatno ostvariti države članice jer one nisu u položaju da se pojedinačno suprotstave krugovima prijevare povezanima s novim oblicima trgovine koji uključuju više zemalja istodobno, nego ga se, radi osiguravanja bržeg, a time prikladnijeg i učinkovitijeg odgovora na te pojave, može na bolji način ostvariti na razini Unije, Unija može usvojiti mjere u skladu s načelom supsidijarnosti određenim u članku 5. Ugovora o Europskoj uniji. U skladu s načelom proporcionalnosti određenim u tom članku, ova Direktiva ne prelazi ono što je potrebno za ostvarivanje tog cilja.

               (13)

               Direktivu 2006/112/EZ stoga bi trebalo na odgovarajući način izmijeniti,

         DONIJELO JE OVU DIREKTIVU:
   Članak 1.
   Direktiva 2006/112/EZ mijenja se kako slijedi:

               (1)

               umeće se sljedeći članak:
               „Članak 199.b
               1.   Država članica može, u slučaju iznimne hitnosti i u skladu sa stavcima 2. i 3., odrediti primatelja kao osobu odgovornu za plaćanje PDV-a za određene isporuke robe i usluga, odstupajući od članka 193., kao posebnu mjeru mehanizma brze reakcije („MBR”) za suzbijanje iznenadnih i golemih prijevara koje mogu dovesti do značajnih i nepopravljivih financijskih gubitaka.
               Posebna mjera MBR-a podliježe odgovarajućim mjerama kontrole od strane države članice u pogledu poreznih obveznika koji isporučuju robu ili usluge na koje se ta mjera odnosi i vrijedi za razdoblje od najviše devet mjeseci.
               2.   Država članica koja želi uvesti posebnu mjeru MBR-a predviđenu u stavku 1. šalje obavijest Komisiji koristeći se standardiziranim obrascem ustanovljenim u skladu sa stavkom 4. te je istodobno šalje drugim državama članicama. Država članica dostavlja Komisiji informacije u kojima se navodi dotični sektor, vrsta i karakteristike prijevare, postojanje razloga iznimne hitnosti, iznenadnost i golemost prijevare te posljedice u smislu značajnih i nepopravljivih financijskih gubitaka. Ako Komisija smatra da ne posjeduje sve potrebne informacije, ona kontaktira dotičnu državu članicu u roku od dva tjedna od primitka obavijesti te navodi koje su joj dodatne informacije potrebne. Sve dodatne informacije koje dotična država članica dostavlja Komisiji istodobno se šalju drugim državama članicama. Ako pružene dodatne informacije nisu dovoljne, Komisija o tome obavješćuje dotičnu državu članicu u roku od tjedan dana.
               Država članica koja želi uvesti posebnu mjeru MBR-a predviđenu u stavku 1. istodobno podnosi i zahtjev Komisiji u skladu s postupkom utvrđenim u članku 395. stavcima 2. i 3.
               3.   Kada Komisija primi sve informacije koje smatra potrebnima za procjenu obavijesti iz stavka 2. prvog podstavka, o tome obavješćuje države članice. Ako se protivi posebnoj mjeri MBR-a, ona daje negativno mišljenje u roku od mjesec dana od te obavijesti i o tome obavješćuje dotičnu državu članicu i Odbor za PDV. Ako se Komisija ne protivi, potvrđuje to u pisanom obliku dotičnoj državi članici i Odboru za PDV u istom razdoblju. Država članica može usvojiti posebnu mjeru MBR-a od dana primitka te potvrde. Komisija prilikom procjene obavijesti uzima u obzir stajališta svake druge države članice koja joj ih pošalje u pisanom obliku.
               4.   Komisija donosi provedbeni akt o uspostavi standardiziranog obrasca za dostavljanje obavijesti o posebnoj mjeri MBR-a iz stavka 2. i informacija iz stavka 2. prvog podstavka. Taj se provedbeni akt donosi u skladu s postupkom ispitivanja iz stavka 5.
               5.   Pri upućivanju na ovaj stavak, primjenjuje se članak 5. Uredbe (EU) br. 182/2011 Europskog parlamenta i Vijeća (4), a odbor je u tu svrhu odbor uspostavljen člankom 58. Uredbe Vijeća (EU) br. 904/2010 (5).

               (2)

               u članku 395. dodaje se sljedeći stavak:
               „5.   U slučajevima iznimne hitnosti navedenima u članku 199.b stavku 1., postupak propisan u stavcima 2. i 3. mora biti dovršen u roku od šest mjeseci nakon što je Komisija primila zahtjev.”.

         Članak 2.
   Komisija prije 1. siječnja 2018. podnosi Europskom parlamentu i Vijeću sveobuhvatno izvješće o procjeni utjecaja MBR-a predviđenog u članku 1. točki 1.
   Članak 3.
   Ova Direktiva stupa na snagu dvadesetog dana od dana objave u Službenom listu Europske unije.
   Primjenjuje se do 31. prosinca 2018.
   Članak 4.
   Ova je Direktiva upućena državama članicama.

      Sastavljeno u Bruxellesu 22. srpnja 2013.

            Za Vijeće

            Predsjednica

         C. ASHTON

      (1)  Mišljenje od 7. veljače 2013. (još nije objavljeno u Službenom listu).

      (2)  SL C 11, 15.1.2013., str. 31.

      (3)  Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1.).

      (4)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).

      (5)  Uredba Vijeća (EU) br. 904/2010 od 7. listopada 2010. o administrativnoj suradnji i suzbijanju prijevare u području poreza na dodanu vrijednost (SL L 268, 12.10.2010., str. 1.).”;


title: 83/29/EEZ: Direktiva Vijeća od 24. siječnja 1983. o izmjeni Direktive 78/176/EEZ o otpadu iz industrije titan-dioksida

text:
               15/Sv. 32

               HR

               Službeni list Europske unije

               5

         31983L0029

               L 032/28

               SLUŽBENI LIST EUROPSKE UNIJE

         DIREKTIVA VIJEĆA
   od 24. siječnja 1983.
   o izmjeni Direktive 78/176/EEZ o otpadu iz industrije titan-dioksida
   (83/29/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegove članke 100. i 235.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   uzimajući u obzir mišljenje Gospodarskog i socijalnog odbora (2),
   budući da Komisija nije bila u mogućnosti do roka iz članka 9. stavka 3. Direktive 78/176/EEZ (3) dostaviti odgovarajuće prijedloge za usklađivanje programa za postupno smanjenje onečišćenja; budući da je stoga potrebno produžiti navedeni rok,
   DONIJELO JE OVU DIREKTIVU:
   Članak 1.
   U članku 9. stavku 3. Direktive 78/176/EEZ, rečenica „Programi navedeni u stavku 1. poslat će se Komisiji najkasnije do 1. srpnja 1980. tako da, u roku od šest mjeseci po primitku svih nacionalnih programa, Komisija može predati odgovarajuće prijedloge Vijeću…” zamjenjuje se sljedećim „Programi navedeni u stavku 1. šalju se najkasnije do 1. srpnja 1980. Komisiji, koja je do 15. ožujka 1983. obvezna dostaviti odgovarajuće prijedloge Vijeću …”.
   Članak 2.
   Ova je Direktiva upućena državama članicama.

      Sastavljeno u Bruxellesu 24. siječnja 1983.

            Za Vijeće

            Predsjednik

         H. W. LAUTENSCHLAGER

      (1)  SL C 292, 8.11.1982., str. 101.

      (2)  SL C 326, 13.12.1982., str. 1.

      (3)  SL L 54, 25.2.1978., str. 19.


title: Direktiva Vijeća 2004/75/EZ od 29. travnja 2004. o izmjeni Direktive 2003/96/EZ s obzirom na mogućnost da Cipar primijeni privremena oslobođenja ili smanjenja razine oporezivanja za energente i električnu energiju

text:
               09/Sv. 002

               HR

               Službeni list Europske unije

               103

         32004L0075

               L 157/100

               SLUŽBENI LIST EUROPSKE UNIJE

               29.04.2004.

      DIREKTIVA VIJEĆA 2004/75/EZ
   od 29. travnja 2004.
   o izmjeni Direktive 2003/96/EZ s obzirom na mogućnost da Cipar primijeni privremena oslobođenja ili smanjenja razine oporezivanja za energente i električnu energiju
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 93.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   uzimajući u obzir mišljenje Europskoga gospodarskog i socijalnog odbora (2),
   budući da:

               (1)

               Direktiva Vijeća 2003/96/EZ od 27. listopada 2003. o restrukturiranju okvira Zajednice za oporezivanje energenata i električne energije (3) zamijenila je, s učinkom od 1. siječnja 2004., Direktivu Vijeća 92/81/EEZ od 19. listopada 1992. o usklađivanju struktura trošarina na mineralna ulja (4) i Direktivu Vijeća 92/82/EEZ od 19. listopada 1992. o usklađivanju stopa trošarina na mineralna ulja (5). Ona utvrđuje fiskalne strukture i razine oporezivanja koje će se nametnuti na energente i električnu energiju;

               (2)

               Najniže stope utvrđene Direktivom 2003/96/EZ mogu izazvati ozbiljne gospodarske i društvene teškoće u nekim državama članicama, odnosno na Cipru, zbog prethodno primijenjene razmjerno niske razine trošarina, stalne gospodarske tranzicije, njihove relativno niske razine dohotka i njihove ograničene sposobnosti da nadoknade taj dodatni porezni teret smanjenjem drugih poreza. Posebno povećanje cijena do kojeg je došlo primjenom najnižih stopa utvrđenih Direktivom 2003/96/EZ može imati negativan učinak na njihove građane i nacionalna gospodarstva stvarajući, na primjer, nepodnošljivi teret za mala i srednja poduzeća;

               (3)

               Cipru stoga treba dozvoliti da privremeno primijeni dodatna oslobođenja ili smanjene razine oporezivanja, ako to neće štetiti pravilnom funkcioniranju unutarnjeg tržišta i neće rezultirati narušavanjem tržišnog natjecanja. Osim toga, dosljedno načelima u skladu s kojima su prijelazna razdoblja prvobitno odobrena na temelju Direktive 2003/96/EZ, sve takve mjere trebaju biti namijenjene postizanju postupnog prilagođavanja odgovarajućim najnižim stopama Zajednice;

               (4)

               Ova Direktiva ne dovodi u pitanje ishod postupaka, posebno poduzetih prema člancima 87. i 88. Ugovora, koji se odnose na narušavanja djelovanja jedinstvenog tržišta. Ona ne poništava obvezu država članica da Komisiju obavijeste o slučajevima državne pomoći prema članku 88. Ugovora;

               (5)

               Tekst članka 30. Direktive 2003/96/EZ treba pojasniti;

               (6)

               Odredbe ove Direktive moraju se primjenjivati od datuma pristupanja novih država članica. Žurnost predmeta opravdava izuzetak od šestotjednog razdoblja predviđenog točkom 1.3. Protokola o ulozi nacionalnih parlamenata u Europskoj uniji;

               (7)

               Direktivu 2003/96/EZ treba stoga na odgovarajući način izmijeniti,

         DONIJELO JE OVU DIREKTIVU:
   Članak 1.
   Direktiva 2003/96/EZ mijenja se kako slijedi:

               1.

               Umeće se sljedeći članak:
               „Članak 18b.
               1.   Neovisno o razdobljima predviđenim stavkom 2., i pod uvjetom da to značajno ne narušava tržišno natjecanje, državama se članicama s teškoćama u provedbi najnižih razina oporezivanja dozvoljava prijelazno razdoblje do 1. siječnja 2007., posebno kako bi se izbjeglo ugrožavanje stabilnosti cijena.
               2.   Republika Cipar može primijeniti prijelazno razdoblje do 1. siječnja 2008. kako bi uskladila nacionalne razine oporezivanja plinskog ulja i kerozina koji se upotrebljavaju kao pogonsko gorivo s novom najnižom razinom od 302 eura za 1 000 l, te dostigla 330 eura do 1. siječnja 2010. Međutim, od 1. svibnja 2004. razina oporezivanja plinskog ulja i kerozina koji se upotrebljavaju kao pogonsko gorivo ne smije biti niža od 245 eura za 1 000 l.
               Republika Cipar može prijelazno razdoblje primijeniti do 1. siječnja 2010. kako bi uskladila razinu oporezivanja bezolovnog benzina koji se upotrebljava kao pogonsko gorivo s novom najnižom razinom od 359 eura za 1 000 l. Međutim, počevši od 1. svibnja 2004., razina oporezivanja bezolovnog benzina ne smije biti niža od 287 eura za 1 000 l.
               3.   Unutar utvrđenog prijelaznog razdoblja, države članice postupno smanjuju svoje razlike u odnosu na nove najniže razine oporezivanja. Međutim, ako razlika između nacionalne razine i najniže razine ne premašuje 3 % te najniže razine, odnosne države članice mogu čekati kraj razdoblja za usklađivanje nacionalne razine.”

               2.

               U članku 30. dodaje se sljedeći stavak:
               „Upućivanja na direktive stavljene izvan snage smatraju se upućivanjima na ovu Direktivu.”

         Članak 2.
   1.   Države članice donose zakone i druge propise potrebne za usklađivanje s ovom Direktivom od dana njezina stupanja na snagu. One Komisiji odmah dostavljaju tekst tih mjera i korelacijsku tablicu između tih mjera i ove Direktive.
   Kada države članice donose ove mjere, te mjere prilikom njihove službene objave sadržavaju uputu na ovu Direktivu ili se uz njih navodi takva uputa. Načine toga upućivanja određuju države članice.
   2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
   Članak 3.
   Ova Direktive stupa na snagu ovisno i s učinkom od dana stupanja na snagu Ugovora o pristupanju Češke Republike, Estonije, Cipra, Latvije, Litve, Mađarske, Malte, Poljske, Slovenije i Slovačke. Države članice je s učinkom od tog dana prenose u njihovo nacionalno pravo. One o tome odmah obavješćuju Komisiju.
   Članak 4.
   Ova je Direktiva upućena državama članicama.

      Sastavljeno u Luxembourgu 29. travnja 2004.

            Za Vijeće

            Predsjednik

         M. McDOWELL

      (1)  Mišljenje doneseno 20. travnja 2004. (još nije objavljeno u Službenom listu).

      (2)  Mišljenje doneseno 31. ožujka 2004. (još nije objavljeno u Službenom listu).

      (3)  SL L 283, 31.10.2003., str. 51.

      (4)  SL L 316, 31.10.1992., str. 12. Direktiva kako je zadnje izmijenjena Direktivom 2003/96/EZ

      (5)  SL L 316, 31.10.1992., str. 19. Direktiva kako je zadnje izmijenjena Direktivom 2003/96/EZ.